Kommunikationsforum | Den kinesiske kunstner og provokatør Ai Weiwei er kommunikator i en klasse for sig. Det er ikke kun gennem kunsten, at han udtrykker sin systemkritik til især sit hjemland Kina, men også på flere sociale medier, og især Instagram, florerer kritikken i symbolske billeder. | | Mette Holm\nKinas store kommunikator\nWin-win for Weiwei\nDen kinesiske kunstner og provokatør Ai Weiwei er kommunikator i en klasse for sig. Det er ikke kun gennem kunsten, at han udtrykker sin systemkritik til især sit hjemland Kina, men også på flere sociale medier, og især Instagram, florerer kritikken i symbolske billeder.\nDen kinesiske kunstner og provokatør Ai Weiwei er kommunikator i en klasse for sig. Han benytter dygtigt sociale medier som 大字报, dàzì bào - Kinas traditionelle stortegnsaviser - massekommunikationens moder.\nHan spiller på udenlandske medier, lige så virtuost som Lang Lang spiller på flygel. Ai Weiwei har endog været lige så statsanerkendt i Kina som samme Lang Lang. Men som med så mange andre har magthaverne formået at skubbe ham fra sig og gøre ham til modstander - en formidabel og stærkt kommunikerende modstander.\nKunstner, provokatør og kommunikator - Ai Weiwei er i en klasse for sig.\nAi Weiweis klassebaggrund er upåklagelig. Han var selvskreven som idémager til Beijings fornemme Fugleredestadion, der blev tegnet af et schweizisk arkitektfirma til De Olympiske Lege i Beijing i 2008. Ai skelede til Kinas fornemme keramiske traditioner i designet – og gjorde plads til nutiden, da han designede små, næsten lyddøde bobler, som han kaldte ”demokratiske,” fordi lyden i de ellers store åbne rum blev isoleret, så man kunne snakke i de usynlige bobler i fred for aflytning og overvågning – en skarp, men dog diskret kommentar til Kinas hverdag, hvor kritikere og fritænkere altid er under mistanke, overvåges og ofte bliver straffet.\nAi Weiwei var kunstnerisk konsulent på Beijings nationalstadium, der blev bygget til OL i Beijing i 2008.\nSiden blev Ai Weiwei betroet den fornemme opgave at erstatte Den lille Havfrue, mens hun var på visit i Shanghai i Den danske Pavillon ved EXPO 2010. Det gjorde han med en døgnåben installation, der videooptog de besøgende ved Havfruen på EXPO 2010 i Shanghai. Permanent overvågning ligesom kineserne i Kina ...\nDa Den lille Havfrue var på visit i Shanghai ved EXPO 2010, fik Ai Weiwei lov at udstille på den tomme plads ved Langelinie. Han viste en videoinstallation af Den lille Havfrue live fra EXPO 2010.\nManden var så statsautoriseret, at lokalmyndighederne i Shanghai forærede ham en grund og bad ham bygge sig et kombineret atelier og bolig – a la det, han har i Beijing. Det tog han glad imod – men samtidig udviklede hans kritik af magthaverne sig fra det underfundige, satiriske til det helt utvetydige og åbenbare.\nTre måneder før OL i Beijing i 2008 kostede et jordskælv i provinsen Sichuan mindst 70.000 mennesker livet. Flere end 5000 af de omkomne var skolebørn. Mens borgmester- og partikontorer var relativt solide og stod godt imod, styrtede skolerne sammen om elever og lærere. Myndighederne forsøgte at dække over, at de selv slap nådigere. I Kina skjuler myndighederne helt rutinemæssigt antallet af dødsofre i sager, hvor de risikerer at blive stillet til ansvar.\nAi Weiwei blev fortørnet og hjalp de ulykkelige forældre med at indsamle oplysninger og lægge sag an mod myndighederne. Han offentliggjorde navnene på 5385 dræbte børn. Da han skulle vidne i en retssag mod myndighederne i Sichuan, nåede han aldrig frem til retten, fordi han blev lammetævet på sit hotel, så han fik hjerneblødning og måtte til Tyskland for at blive opereret. Det anses for givet, at lokalmyndighedernes tæskehold stod bag.\nKunsten som megafon\nAi Weiwei svarede igen med en vældig international megafon i Tyskland med fotos og interviews fra operationen og først og fremmest med værket Remembering; en 1000 m2 installation bestående af tusindvis af kulørte skoletasker med ordene 'Hun levede lykkeligt på denne jord i syv år' – som én af de efterladte mødre sagde om sin datter – skrevet med hvide skoletasker.\nWeiweis værk Remembering til ære for de mange tusinde kinesiske børn, der døde under et jordskælv i Beijing i 2008.\nRemembering blev skabt til Haus der Kunst i München. Det er – naturligvis, fristes man til at sige – aldrig blevet vist i Kina. Ai Weiwei har indgraveret de omkomne børns navne i sit atelier i Beijing. Og i sommer var alle deres navne, fødselsdato, skole, klasse og dødsdag udstillet hos Faurschou Foundation i København – sammen med kunstværker af byggeaffald, de efterladte slæbte ud af ruinerne i Sichuan.\nDa Ai Weiwei i 2010 også gav sig til at tælle dødsofre for en brand på en byggeplads i Shanghai, blev myndighederne, der som altid hemmeligstemplede dødstallet, atter rasende. Lige så snart Ais nye hjem og atelier i Shanghai stod færdigt i efteråret 2010, fik han ordre på at rive det ned. Mod kompensation ganske vist, hvis han holdt bøtte, hvilket han selvfølgelig ikke ville. I stedet inviterede han til nedrivningsfest på den kinesiske variant af Twitter. Han indbød græsmudderhestene i Kina til flodkrabbefest (i en munter perforering på internettet af Kinas skrappe censur er græsmudderhesten et frit og lykkeligt fantasivæsen, mens flodkrabben er synonym med censuren).\nMyndighederne satte ham i husarrest i Beijing, så han ikke kunne deltage i sin egen fest, som derfor blev aflyst. Alligevel mødte 600 kinesiske gæster alligevel op til ”ikke-fest” og spiste grillede flodkrabber, som cateringen kom med, selvom de var afbestilt. Ai fik nogle af gæsterne til at indsamle støv fra hans pulveriserede, jomfruelige hjem og atelier i Shanghai, som han nu opbevarer i glas.\nDe kinesiske magthaveres forfølgelse har fremavlet nye og skærpede udtryk hos Ai Weiwei, med deres uvane med at gøre ressourcestærke kinesere til fjender, hvis kræfter ellers kunne bruges konstruktivt i fremskridtets tjeneste. Og de har skabt sig en formidabel én i Ai Weiwei.\nDer var ellers stof til en vaskeægte kinesisk mønsterkunstner: søn af en fremtrædende patriotisk digter, Ai Qing, der faldt i politisk unåde og sammen med sin familie henslæbte to årtier i det golde nordvestlige Kina. Gennem hele sin barndom troede Ai Weiwei, at digter betød lokumsrenser, for han vidste, at faren var digter, og eftersom farens daglige arbejde var at rense lokummer, måtte dét være at digte. Faren blev først rehabiliteret i 1979 efter 20 år.\nI 1980'erne tilbragte Ai Weiwei et anarkistisk årti på en sten som undergrundskunstner i New York, hvor han efter et kort, utilpasset ophold på Parson’s Designskole fotograferede og skabte fandenivoldske værker og begivenheder. Selvom det var mere besværligt, tog han allerede selfies dengang – ofte endda drengestregede nøgen-selfies sammen med en kollega, hvor de i hast klædte sig af, fotograferede med selvudløser og skyndte at klæde sig på igen. Mindeværdigt er måske især fotoet foran det nu sammenstyrtede World Trade Center på Manhattan.\nFra Ai Weiweis tid som undergrundskunstner i New York, hvor han og en kollega havde for vane at tage nøgenbilleder foran bygninger. Kilde: artnet.\nDa han vendte hjem til Kina i begyndelsen af 1990'erne, var det et forandret land; rigere og – trods alt – friere end nogensinde før. Men ikke frit.\nAi Weiwei udfoldede sig, krydsede fortiden med nutiden og fremtiden. Brugte tusindårige krukker og urner, gav dem nye farver, smadrede dem for at skabe glimtvis kunst i øjeblikket. Hans New Yorker-selfies udviklede sig til udforskning af hykleriet omkring nøgenhed (også) i Kina.\nAi Weiwei smadrede tusindårige krukker for at skabe glimtvis kunst i øjeblikket. Kilde: Polfoto/Frank Augstein.\nHan har svejset store skulpturer med masseproducerede cykler, der kører i ring uden styr – på én gang henvisning til, hvordan cyklen med et slag udvidede de kinesiske massers bevægelsesfrihed, og hvordan de ikke selv må bestemme, hvor de kører hen.\nNogle husker måske hans storslåede værk i Turbinehallen på Londons Tate Modern for syv år siden med 100.000.000 individuelt håndmalede solsikkefrø, der på én og samme gang repræsenterede så mange sider af kineserne: deres enorme antal, deres ensartethed, deres forskellighed, deres historie og deres skikke. Værket skabte tilmed arbejde til en hel keramiker-landsby i to år.\nI takt med myndighedernes chikane og undertrykkelse har Ai Weiweis kunst og udtryk ændret sig, så han i dag må være verdens førende på sit felt. Som på et vældigt orgel spiller han virtuost på udenlandske medier og Kinas myndigheder. Medierne (især de udenlandske) og magthaverne spiller med, nogle vidende, de fleste aldeles uden selv at opdage det. Og set fra en demokratisk synsvinkel i en god sags tjeneste.\nAi Weiweis firma hedder Fa Ke, eller Fake, som jo betyder falsk, fup eller uægte på engelsk. Fuck er Ais foretrukne engelske ord. Og på kinesisk udtales det fa-ke. Og for god ordens skyld har han FUCK bøjet i neon med store bogstaver i gårdhaven i sit atelier i Beijing. Og via Instagram har han fået titusindvis af mennesker til at tage selfies med deres langemand, som vel her for en gangs skyld med rette kan kaldes fuck-finger.\nAi Weiwei og Julian Assange rækker fuck i en selfie. Kilde: Instagram.\nDuellen med magthaverne\nAi Weiwei både er og udfører sine værker. I årevis har han fotograferet og filmet alt, hvad der sker omkring ham – således også overfald fra politiets eller statsautoriserede bøllers side, ulovlige afvisninger af snart sagt hvad som helst, sine forfølgere og meget andet. Det hele er dokumenteret og cirkulerer vidt og bredt på internettet.\nDet var den slags og mere til, der førte til Ai Weiweis 81 dage lange ulovlige tilbageholdelse og indespærring i Kina i 2011 – uden dom og i et hemmeligt fængsel. Myndighedernes sædvanlige magtmidler preller af på Ai Weiwei. Med egne ord ikke fordi han er frygtløs, men fordi han ikke vil give efter for frygten. Han fæster stor lid til nye medier, og han filmer igen, når magthaverne overvåger ham – en løbende fotografisk og filmisk duel. Han forfølger sine forfølgere. Han kaster deres forbandelser tilbage i ansigtet på dem som et spejl.\nHan har sågar skrevet en heavyrock-sang om sin mareridtsagtige erindring om fangeforløbet med tilhørende fornemt filmet og yderst seværdig musikvideo. Og nok så vigtigt i den forbindelse har Ai lovet at blive bedre til at synge.\nAi Weiweis musikvideo om sit fangeforløb. Kilde: YouTube.\nOg hver eneste dag siden løsladelsen fra den forfatningsstridige indespærring i 2011 til han omsider i september fik lov at rejse til Tyskland for at blive forenet med sin søn, har han stillet en buket blomster i en cykelkurv ud til sikkerhedsvagterne, der overvåger hans hjem. Hver eneste dag i den tid har jeg set blomsterbuketten på Instagram. Jeg har set hans gæster, jeg har set ham danse Gangnam Style med fornemme udenlandske gallerister i sin gårdhave, jeg har set ham skype med sønnen i Tyskland. Og da myndighederne, der havde nægtet ham pas, atter udstedte ham ét – stadig uden forklaring - så jeg også det på Instagram i real time.\nJeg så genforeningen og gode stunder med sønnen i Berlin, briternes latterlige afvisning af at udstede Ai arbejdsvisum, så han kunne færdiggøre en udstilling i London, og ydmygelsen, da de alligevel måtte give ham det. Jeg så den nye tyske arbejdstilladelse og forstod, at Ai nu omsider bliver lektor i kunst i Berlin, en stilling, der har ventet på ham siden 2011.\nOg da han vendte hjem til Beijing for nogle uger siden, så jeg, hvordan han sprængte det lytteudstyr, myndighederne klodset havde installeret i hans fravær, i luften. Godt, man ikke havde lyttevagten lige der!\nMyndighedernes klodsede lytteudstyr, som Ai Weiwei hurtigt fandt hjemme hos sig selv. Kilde: Instagram.\nProfessor i Instagram\nDa Ai Weiwei frem til i sommer i fire år ikke har haft lov at udstille i Kina, har han – trods udrejseforbuddet - løbende udstillet i udlandet. Da han udstillede på Louisiana for nogle år siden, var han med til åbningen på en skype-forbindelse. Hans medarbejdere og samarbejdspartnere har hele tiden haft lettere ved at rejse end han selv, så udstillinger er blevet planlagt på distancen – med modeller og skitser i 3D.\nDe kinesiske magthaveres forhindringer er blevet besejret, og gang på gang er deres brutale, men fantasiløse og humorforladte forfølgelse og magthaverne selv blevet udstillet og gjort til grin af mesterkommunikatoren.\nInstruktøren Andreas Johnsens portrætfilm "Ai Weiwei – The Fake Case" har en helt vidunderlig scene, hvor Ai så at sige river masken af en britisk journalist. Det er kort efter løsladelsen i 2011, og Ai er stadig mentalt fortumlet og forslået. Han har forbud mod at udtale sig til medierne. I stedet tilbyder han at lade sig filme under bruseren, hvilket journalisten beklager at måtte afslå, for, påstår briten, det står i de globale regler for anstændig journalistik, at det må man ikke. ”Anstændighed!”, brøler Ai Weiwei hånligt – og holder dermed sit virtuelle spejl op foran den britiske journalist, der slet ikke opfatter ironien.\nAndreas Johnsen bliver også selv i al fredsommelighed spændt for vognen i filmen, da Ai er i svømmehal med sin søn (mens drengen stadig var i Beijing). Scenen er en krystalklar henvisning til Det nye Kinas grundlægger Mao Zedongs gentagne svømmeture, der skulle vise hans styrke og udødelighed. Ai bruger Andreas Johnsen til at vise – og samtidig latterliggøre – det samme.\nFra Filmen "The Fake Case" - en portrætfilm om Ai Weiwei instrueret af danske Andreas Johnsen.\nMao Zedong er stadig gangbar i Kina. Hans kontrafej pryder pengesedlerne. Og da Ai Weiwei blev løsladt i juni 2011, sagde hans fangevogtere ifølge Ai selv, ”personligt mener vi, du et godt menneske. Dine rødder er røde og dine grene er flotte”. Ordene er fra Mao Zedongs tid og pointerer, at Ai Weiwei er søn af Ai Qing, den store patriotiske digter, som Mao Zedong sendte 20 år i politisk unåde.\nAi Weiwei meddeler sig især på Instagram, hvorfra hans budskaber breder sig som ringe i vandet. Han benytter også Twitter og Facebook, der alle er forbudt i Kina og har sine egne kinesiske pendanter. De internationale sociale medier er dog tilgængelige i Kina via proxyservere eller anden virtuel fingerfærdighed.\nAi Weiweis seneste projekt er at skaffe lego-klodser til sit kunstværk gennem frivillige givere, da LEGO nægtede at levere klodserne. Klodserne samles i biler verden over. Kilde: Instagram.\nSenest er LEGO kommet for skade at placere sig i Ai Weiweis skudlinje – eller stille sig foran hans samfundsspejl, som han så mesterligt bruger til at rive masken af hykleri. LEGO-historien er udførligt beskrevet andetsteds på Kforum. Imens flyder de sociale medier over med fotos af glade givere af lego-klodser til Ai Weiwei, og denne gang er det LEGO, der er til grin.\nLEGO’s Shell-hell - Hvad skal LEGO gøre, når deres uskyldige klodser kædes sammen med Shells olieboringer i Arktis og en million mennesker p...\nDerfor tabte LEGO til Greenpeace - Ved LEGO, hvorfor de tabte til Greenpeace? Ikke hvis man ser på LEGO’s overraskende gammelmands-kommunikation. Sagen gi...\nDans som en legoklods - Stammedans og disco-moves til præsentation af årsregnskabet. Tilføj så en mand i et jakkesæt og en milliardforretning i ...\nAi, Ai, Ai LEGO! - Ikke alt er ”awesome” hos LEGO for tiden. Legetøjskoncernen er kommet under intens offentlig beskydning, efter at den ki...\nKinakampen: Verden efter LEGO-krisen - Kunderne i vest eller køberne i øst? Både virksomhedsledere og statsledere må sno sig for ikke at spille de politisk bev...


Hvad Er Trepanation? - 2019 | Sundhed\nUdgivet I: Sundhed • Visninger: 15701\nTrepanation er den gamle praksis med at bore et hul i kraniet. Det er en af de ældste medicinske procedurer kendt for menneskeheden.\nHvorfor gjorde folk det?\nHvorfor gør folk det i dag?\nPaul McCartney afslørede i et interview i 1986 i musikbladet, at John Lennon en gang bad ham og hans kone, Linda, "Du har lyst til at få træpanning gjort?" Han henviste til trepanation operationer, der sætter huller i kraniet ved hjælp af hånd øvelser, skæring eller skrabning teknikker. "Trepan" kommer fra det græske ord trypanon, som passende betyder "en borer".\nTrepanation er virkelig et gammelt udtryk, også kendt som trephination, ifølge Dr. Raphael Davis, en neurosurgeon og meddirektør for Neurosciences Institute ved Stony Brook University. "Det er blevet gjort i omkring 5.000 år, hvilket gør en af de ældste medicinske procedurer kendt for menneskeheden", fortæller Davis WordsSideKick.com.\nIfølge en artikel i tidsskriftet Surgical Neurology International er over 1,500 trepanned kranier - eller omkring 5 til 10 procent af alle kranier, der er fundet fra den neolithiske periode (som begyndte omkring 12.000 år siden og sluttede omkring 4.000 år siden) - blevet afsløret hele tiden Verden, fra Europa og Skandinavien til Nordamerika; fra Rusland og Kina til Sydamerika (især i Peru).\nI de sydlige centrale Andesiske højlander optrådte trepanationer for første gang omkring A.D. 200 til 600, ifølge University of California. Behandlingen blev i vid udstrækning praktiseret indtil begyndelsen af det 16. århundrede. En artikel i tidsskriftet World Neurosurgery rapporterede, at trepanation blev udbredt i hele Kina for tusindvis af år siden.\nI gamle tider blev trepanation antaget at være en behandling for forskellige lidelser, såsom hovedskader. Det kan også have været brugt til at behandle smerte. Nogle forskere mener også, at øvelsen blev brugt til at trække spiritus fra kroppen i ritualer.\nMange gange vil personen overleve og helbrede efter operationen. Forskere har fundet ardannelse fra trepanation på skeletter, men hullerne og skaden på kraniet havde helbredt, ifølge undersøgelser offentliggjort i American Journal of Physical Anthropology.\nEt eksempel på en mislykket procedure er en middelalderlig kvinde, der døde under graviditet. Kvindens kraniet havde fortællingsmærkerne af et cirkulært hul, der måler 4,6 millimeter (0,2 tommer) i diameter. "Vores hypotese er, at den gravide kvinde påvirkede præeklampsi eller eclampsia [to graviditetsforhold med højt blodtryk], og hun blev behandlet med en frontal trepanation for at lette det intrakraniale tryk", skriver forskerne i et studie, der blev offentliggjort i maj 2018 Journal World Neurochirurgi. "På trods af interventionen overlevede hun ikke og døde med fosteret i livmoderen." [Relateret: Denne middelalderlige mor havde en grusom 'kiste fødsel' efter middelalderlig hjerneoperation]\nBoring huller i en persons kranium er stadig praktiseres i dag, selv om det normalt kaldes en craniotomi. I denne procedure fjerner en kirurg et stykke af kraniet for at få adgang til hjernen for at behandle tilstande som hjerneskader og hjernetumorer, ifølge Johns Hopkins Medicine. Skallen skal udskiftes så hurtigt som muligt.\nAf og til vil folk udøve træning på sig selv af forskellige årsager. Et sjældent få har proceduren gjort for at "blive oplyst" eller til at hjælpe i deres mentale sundhed på en eller anden måde. For eksempel er der tale om Peter Halvorson. I 1970'erne borede han et hul i sit eget hoved i et forsøg på at helbrede sin egen depression.\nVidenskabelig amerikansk: Kan et hul i dit hoved få dig højt?\nAmerikansk Journal of Physical Anthropology: Nye tilfælde af trepanationer fra 5. til 3. årtusinde f.Kr. i det sydlige Rusland i sammenhæng med tidligere forskning: Mulig dokumentation for en rituelt motiveret tradition for kranial kirurgi?\nVice: Et interview med kvinden, som drillede et hul i hendes hoved for at åbne op for hendes sind\nNational Geographic: Amazing Things Vi har lært af 800 Ancient Skull Surgeries\nFørste Mennesker: Oprindelsestidspunktet Er Nedtrykt


Advokaten 7 - Sundhedstjek af Procesbevillingsnævnet\nLandsdommer Ole Dybdahl har downloadet Procesbevillingsnævnets årsberetning for 2008 for at tage pulsen på nævnet.\nEfter nævningereformen pr. 1. januar 2008 begynder alle straffesager i byretten, og der er derfor ikke længere straffesager, der frit kan ankes til Højesteret. Det samme har været gældende for civile sager siden 1. januar 2007, hvor Domstolsreformen trådte i kraft, men her er der dog for så vidt angår principielle sager en henvisningsadgang til landsretten (og i visse tilfælde Sø- og Handelsretten) og dermed fri ankeadgang til Højesteret.\nDette er en ønskelig udvikling, idet Højesterets opgaver fremover bliver det, som retten i 1994 skrev på sin ønskeseddel i forbindelse med en høring: at sikre retsenheden og træffe afgørelser i sager, som rejser spørgsmål af generel betydning for retsanvendelsen og retsudviklingen eller i øvrigt er af væsentlig samfundsmæssig rækkevidde.\nDenne udvikling indebærer imidlertid, at et større antal sager skal passere Procesbevillingsnævnet, og det er derfor vigtigt, at nævnets sorteringsarbejde ikke bliver et forsinkende led for så vidt angår de sager, som skal indbringes for Højesteret som principielle og med henblik på en hurtig retsafklaring.\nI årsberetningen fremgår det, at den gennemsnitlige sagsbehandlingstid i sidste kvartal 2008 i sager om appeltilladelser har været ca. 1½ måned, og at der i denne opgørelse indgår kontradiktion og indhentelse af nødvendige bilag fra ansøgeren, retterne mv. Det tilsvarende tal for fri proces er ca. 2½ måned, men fælles for begge områder gælder, at tallene er nedbragt med næsten 8 uger fra 2007.\nAfgørelserne om 3. instansbevillinger lå indtil 1996 i Justitsministeriet, og antallet af 3. instansbevillinger var dengang meget begrænset. I årene 1988 – 1994 blev der således gennemsnitligt meddelt 35 bevillinger (civile sager og straffesager) årligt, og i 1989 blev der eksempelvis kun meddelt 3 bevillinger til anke af civile sager til Højesteret. Adgangen til at meddele 3. instansbevilling har givetvis været administreret meget stramt, og opgørelser over meddelte bevillinger meddelt af Procesbevillingsnævnet for to 5-årsperioder (1996 – 2000 og 2003 – 2007) viser en fordobling. I begge disse perioder er der gennemsnitligt meddelt 77 3. instansbevillinger (civile sager og straffesager) årligt.\n2008 adskiller sig ifølge årsberetningen væsentligt fra de forudgående år. Antallet af afgjorte sager er kun 5 – 6 procent højere end de forudgående år, men antallet af bevillinger er nu vokset fra de gennemsnitligt 77 årligt i den forudgående 5-årsperiode til 130 bevillinger fordelt på 80 civile anke- og kæresager og 50 anker og kæremål i straffesager.\nNævnet skriver i sin årsberetning, at antallet af bevillinger altid har varieret fra år til år, men at stigningen i antallet af 3. instansbevillinger i civile ankesager – såvel antalsmæssigt som procentuelt – er så væsentlig, at den formentlig kun kan tilskrives Domstolsreformen. Også for så vidt angår 3. instansbevillinger til anke af straffesager skriver nævnet, at der er tale om en stigning, formentlig af samme grund.\nNærlæser man oversigten over de ansøgninger om 3. instansbevilling i civile sager, som nævnet har behandlet i 2008, synes det at fremgå, at nævnet endnu ikke er belastet af forvaltningssagerne, som ikke er optaget som særskilte sagskategorier (skat, patientforsikring mv.) i nævnets sagsportefølje. Dette kan være udtryk for, at byretterne har fundet den rette balance i deres afgørelser om, hvilke sager der skal henvises til landsretterne som principielle. Fraværet af forvaltningssager kan imidlertid også være udtryk for, at virkningerne af reformen ikke har slået fuldt igennem, og at landsretterne og Procesbevillingsnævnet må forvente at se flere forvaltningssager, som er begyndt i byretterne, i de kommende år.\nHøjesteret, der som følge af Domstolsreformen har oplevet en nedgang i antallet af modtagne sager, skriver i sin årsberetning for 2008 om denne udvikling:\n“Nedgangen i antallet af indkomne og afsluttede sager viser, at reformen er ved at slå igennem i Højesteret. Det er imidlertid ikke et tegn på et mindre arbejdspres. Som det fremgår af tabel …, er der i 2008 sket en markant stigning i antallet af procesbevillinger, således at de indkomne sager i højere grad vedrører principielle spørgsmål og derved er mere ressourcekrævende. Det viser sig tydeligst ved straffesager. Under den tidligere ordning drejede de fleste straffesager sig alene om strafudmåling, og Højesteret kunne normalt nå hovedforhandling, votering og domsskrivning på 1 dag, i visse tilfælde endda 2 straffesager på samme dag. Dette er ikke længere muligt, da alle sager nu indeholder principielle spørgsmål og derfor kræver 2 dage til hovedforhandling, votering og domsskrivning. Samme tendens gør sig gældende for de civile ankesager, hvor det ikke længere er muligt at afvikle hovedforhandling, votering og domsskrivning på 1 dag. Hertil kommer, at det på grund af sagernes ændrede karakter i stigende omfang er nødvendigt at behandle sagerne med mere end 5 dommere. Disse virkninger af reformen er både forventede og tilsigtede, idet de indebærer, at Højesteret i stigende omfang kan koncentrere sine ressourcer omkring principielle sager.”\nIndtil 1. januar 2007 lå afgørelser om fri proces i statsamterne med klageadgang til Civilstyrelsen. Afgørelserne træffes nu centralt af Civilstyrelsen som 1. instans med klageadgang til Procesbevillingsnævnet. I den forbindelse er der blevet oprettet en ny afdeling for fri proces bestående af en landsdommer, en byretsdommer og en advokat indstillet af Advokatrådet. Medlemmerne er beskikket for en periode på to år og kan genbeskikkes i en yderligere toårsperiode. Det er sædvanligt, at medlemmerne deler møderne i nævnet med deres suppleanter.\nSagsbehandlingen er i alt væsentligt den samme som i sagerne om 2. og 3. instansbevillinger: den juridiske sagsbehandler udarbejder for den enkelte sag et notat om faktum og jus med relevante bilag og juridisk litteratur, retspraksis mv., der forelægges for en chefkonsulent (ofte en domstolsjurist med 10 – 15 års erfaring) eller sekretariatschefen, der forestår kvalitetssikring af notatet. Notatet med bilag udsendes sammen med 25 – 35 andre sager, så nævnets tre medlemmer har dem i hænde om torsdagen en uge forud for nævnsmødet den følgende torsdag. I 2008 var der 42 møder.\nAfgørelserne om fri proces begrundes som afgørelserne om 2. og 3. instansbevillinger i overensstemmelse med retsplejelovens forarbejder alene med en henvisning til den paragraf, som afgørelsen er truffet i medfør af.\nDen nye ordning er blevet kritiseret i Advokaten nr. 6/2008 og nr. 5/2009 af advokaterne Jeppe Søndergaard, Karsten Høj og Jørgen G. Jacobsen. Sidstnævnte skriver, at borgernes mulighed for at få en korrekt afgørelse er blevet stærkt forringet. Kritikken går bl.a. på indholdet af de nye fri proces regler, sagsbehandlernes manglende erfaring, men i høj grad også på, at Procesbevillingsnævnets afslag på fri proces ikke begrundes i videre omfang. Advokat Henrik Karl Nielsen har i Advokaten nr. 3/2009 tilsluttet sig kritikken af begrundelserne, men finder i øvrigt, at der er sket et markant kvalitativt løft af sagsbehandlingen.\nI Advokaten nr. 6/2008 forklarer landsdommer Elisabeth Mejnertz som afdelingsformand for fri proces begrundelserne med, at man politisk ikke har ønsket, at nævnet tog forskud på retssagerne og begyndte at veje beviser op mod hinanden, og at det ikke ville være hensigtsmæssigt, hvis sagen, når den efterfølgende endte i retten, allerede indeholdt noget, der lignede en halvfærdig dom fra nævnet.\nIsoleret set må det medgives advokaterne, at begrundelserne ikke siger meget, men jeg synes blot ikke, at man bør fokusere på dette ene led i fri proces reformen. Ud over, at centraliseringen af sagsbehandlingen i Civilstyrelsen giver mulighed for en bedre koordination af praksis mv., indebærer klagebehandlingen i Procesbevillingsnævnet, at hver eneste sag gennemgås af fem jurister: en juridisk sagsbehandler, en erfaren chefkonsulent/sekretariatschef, en advokat, en landsdommer og en byretsdommer.\nHertil kommer, at nævnet er forpligtet til hvert år at afgive en beretning for sin virksomhed. Om fri proces er der i beretningen for 2008 ca. 30 konkrete afgørelser, og beretningen for 2007 indeholder ca. 40 afgørelser. Aldrig har der været informeret så grundigt om praksis i disse sager.\nJeg har ikke nærmere kendskab til de nye materielle fri proces regler og de problemer, som i de tidligere artikler er omtalt i forbindelse med fri proces reformens ikrafttræden, men samlet set er der efter min vurdering sket en betydelig styrkelse af kvaliteten af sagsbehandlingen af sager om fri proces.\nProcesbevillingsnævnet blev oprettet i 1996 og har således virket i nu snart 14 år. Nævnet udgiver hvert år en årsberetning, der dels redegør for sagsudvikling, antal bevillinger, sagsbehandlingstider mv., dels refererer visse mere principielle afgørelser. Nævnet har i juli måned offentliggjort sin beretning for 2008, og der kan være anledning til at se det i kortene – i særdeleshed efter at der i Advokaten igennem det sidste år har været en debat om den ene halvdel af nævnets virke, nemlig fri proces.\nOle Dybdahl har i sine yngre dage behandlet sager om fri proces i Justitsministeriet og Civilretsdirektoratet og i årene 1996 – 2001 været sekretariatschef i Procesbevillingsnævnet.


Aktiv ferie på Sydsjælland og Møn\nKan I lide at blive udfordret, og kan I lide at røre jer? SydkystDanmark har et bredt udvalg af forskellige former for aktiv ferie. Vi har alt fra cykling til trætopbaner og fra kanosejlads til ridning - og meget mere. Her begynder udfordringerne!\nCykelferie er ikke et fremmed fænomen i SydkystDanmark. Som en betydelig del af København-Berlin, en god håndfuld panoramaruter og mange andre ruter, kan man vidst roligt kalde os for en cykeldestination. Vi har alt lige fra de søde ture til de store dramaer på Møns Klint. I vælger selv hvilken rute I vil afsted på. På alle ruter er der gode forhold og mulighed for pauser, hvor I kan stoppe op og nyde de mange flotte udsigtspunkter. Naturen her er fantastisk!\nHar I ikke jeres egne cykler med på ferien, så bare rolig. Vi har flere cykeludlejere i området, og de er altid klar med service og hjælp.\nSydkystDanmark er et sandt mekka for naturglade sjæle og ikke mindst på grund af de mange fantastiske vandreruter. Den storslående natur med dybe skove, høje klinter og historiske områder danner rammen for nogle enestående muligheder for forskelligtartede, udfordrende, hyggelige og sanselige vandreture. Camønoen er kongerigets venligeste vandrerute, der strækker sig hele 175 kilometer og giver mulighed for at opleve smukke naturområder, naturlige lokalområder, kyster, strande og Dark Sky fænomenet. Trampestien byder på en autentisk vandreoplevelse på UNESCO Verdensarv Stevns Klint, mens Vordingborg, Stege og Præstø byder på historiske vandreruter. Der findes med andre ord et utal af ruter for vandreglade sjæle på Sydsjælland og Møn.\nMåske er I mere til at bruge jeres armmuskler under den aktive ferie. I den anledning har vi også de helt rigtige forhold til jer. Blandt andet kan I på Susåen ved Næstved sejle i kano, op og ned af åen. Den smukke kanotur bringer jer eksempelvis forbi Herlufsholm Kostskole, og en masse skønne naturområder. Kanoerne kan I leje forskellige steder på ruten, og hvis vejret er godt, skal I selvfølgelig ikke glemme madpakken! Der er rig mulighed for pauser undervejs, hvor I kan nyde en dejlig picninc.\nSøger I en kombination af arm- og benkræfter, samt en mental udfordring, er vores trætopbaner lige noget for jer. De mange forhindringer, svævebaner og højder kræver en prøvelse. I udfordres på det mentale ved at skulle igennem forhindringsbanerne, samt ved at skulle kaste jer ud fra højderne på de mange svævebaner. En sjov udfordring, som giver en fantastisk følelse i kroppen. I vil med garanti blive udmattede efter sådan en lang dag i trætoppene. I kan prøve kræfter med dette på Camp Adventure i Rønnede, som er Danmarks største klatrepark, eller på Gavnø hvor der også er baner for de helt små børn. GeoCenter Møns Klint har også installeret trætopbaner i klinteskoven, med udsigt over Østersøen.\nHvis I hellere søger en mere afslappende, men stadig aktiv ferie, så er ridning måske noget for jer. I rolige, smukke omgivelser kan I på Møns Klint eller Feddet ride på egne eller lejede heste og tage på opdagelse i den fantastiske natur. De dygtige guider og instruktører hjælper jer gerne i gang, hvis det måtte være første gang. I kan forvente en smuk og sjov oplevelse. Find hesteudlejere i SydkystDanmark, hvis I ikke har jeres egne med.\nSydkystDanmark byder på meget mere end det vi nu har nævnt. I kan også dykke, snorkle, paraglide, surfe, fiske og meget, meget mere end det. Undersøg nærmere via menupunktet "Praktisk information" under Aktiviteter, og lad jer blive inspireret til jer næste aktive ferie på Sydsjælland og Møn.\nHer begynder udfordringerne! Velkommen.


Weingut Heinrich Zweigelt Neusiedlersee Burgenland 2012\n2012, Heinrich Zweigelt Neusiedlersee Weingut Heinrich, Østrig Weingut Heinrich\nWeingut Heinrich er en af Østrigs ubestridt bedste rødvinsproducenter, hvis ikke den bedste. Selve vingården er et studie i hvordan moderne produktionsmetoder og traditioner kan frembringe fremragende resultater. Den meget moderne vingård er beliggende på skråninger ved den store Neusiedler-sø i Burgenland, tæt ved den ungarske grænse.\nDen innovative Gernot Heinrich\nWeingut Heinrich ledes af den innovative vinmager, Gernot Heinrich, som blandt andet er blevet kåret til "Vintner of the year" i Falstaff Magazine, det førende magasin for Tysk og Østrigsk vin. Heinrichs vinstokke vokser på nøje valgte marker, og de ligger spredt rundt om søen, for han selv vil kun opdyrke de bedste parceller og lade andre om at tage sig af de tilstødende jorder.\nEjendommens i alt 60 hektar vinmarker dyrkes økologisk og er under omlægning til biodynamisk drift. Der høstes et mikroskopisk udbytte pr vinstok og de høstede druer håndsorteres enkeltvis ved ankomsten til vingården, som naturligvis er klinisk ren. Eventuel fadmodning foregår på personligt udvalgte fade fra de allerbedste bødkere.\nDen blå Zweigelt-drue er en krydsning af St. Laurent (som er i familie med Pinot Noir) og Blaufränkisch. Druesorten er opkaldt efter Dr. Fritz Zweigelt, som fremavlede druen i 1922. Gernot Heinrichs Zweigelt er meget umiddelbar vin, spækket med saftig bærfrugt og krydrede noter. En karakterfuld vinmed masser af charmerende frugt. · Heinrich er 5 stjernet (maximum) producent i Falstaff · Druesorter: 100% Zweigelt · Vinstokkenes alder: 5-30 år · Drikkeklar: Ved frigivelse og til 7 år fra høståret · Anbefales til: Alle retter med hvidt kød, fjerkræ, lam, andre lette kødretter, vegetarkøkken.


SIRIANNA: Photochallenge #7 - something new\nEfter jeg vandt den lækre masking tape - give away hos Rakel, har jeg forelsket mig fuldstændig i det japanske vidundermiddel "Washi Masking Tape". Jeg brugte det bla. til at dekorere lys til vores sommerfest igår (flere billeder af det senere :)\nFor et par dage siden fik jeg noget mere med posten, som jeg købte her! Selvfølgelig med prikker og lækre pasteller!! Jeg vil lige advare om, at når man får det inden for dørene, så er man med et afhængig. Det er så nemt at arbejde med, og mulighederne er uendelige.\nSå det er mit nyeste køb...\nIndsendt af Mette Kathrine Lauritzen kl. 17.44\nEtiketter: Photochallenge, Washi masking tape


I dag er det black friday. Lad os bruge anledningen til at genlære, hvordan man reparerer ting\n23. november 2018 | Natur, Klima & Energi | 9 min.\nPrøv at mindes den sidste gang, du reparerede noget med dine hænder. Altså fiksede noget elektronik, noget tøj, din cykel eller noget helt fjerde. Stort som småt tæller.\nTænk over, hvordan du fik det. Hvilken følelse opstod efter fikseriet? Hvilken fornemmelse får du, når du i dag bruger den trøje/lampe/elektronik-dims, der ellers var endt i skraldespanden?\nMærk lige efter. Og hold fast i den følelse et øjeblik.\nFor mit eget vedkommende er det desværre ret lang tid siden. I januar forsøgte jeg at sy huller sammen på min søns elskede Real Madrid-shorts og døtrenes leggings. Jeg stak mig i pegefingeren. Jeg formåede end ikke at få tråden gennem nåleøjet. Min normalt stilfærdige svigermor fik årets grineflip og – opdagede jeg senere – smugfotograferede løs af min kuldsejlede reparation.\nDet var ikke en følelse, jeg havde lyst til at holde fast i.\nFor tre årtier siden var jeg mere fingernem. Dengang, som niårig, var jeg noget nær en selvlært specialist udi reparation af walkmen. (Og til vores alleryngste medlemmer: Her taler vi længe før mobiltelefoner, mp3-afspillere eller, ja endda, discmen. Walkmen var spolemaskiner til afspilning af kassettebånd. Drønsmart. Dengang).\nJeg elskede at løbetræne udenfor og for fuld udblæsning høre Captain Hollywood Project, 2 Unlimited og al anden ensidig 4/4-taktarts eurodance med vrøvlende mandlige rappere og kvindelige omkvædstemmer i fuld falset. Umchi, umchi umchi.\nKombinationen af løbegungren og skrøbelig spolemekanik er desværre bare pænt ødelæggende. Mine walkmen holdt oftest kun et halvt år.\nJeg oparbejdede efterhånden noget af en samling. Men på et eller andet tidspunkt bevæbnet med en kuglepen, skruetrækker og god tid aflurede jeg, hvordan man kunne splitte walkmen ad. Sommetider endda få dem til at virke på ny.\nOg så er vi tilbage ved den særlige følelse. Reparationerne i sig selv og de genoplivede genstande gav mig en følelse, jeg sagtens kan genkalde her tre årtier senere.\nJeg kan ikke helt placere eller beskrive, hvorhenne vi befinder os i følelsesregistret. Noget med stolthed. Opstemthed. Lidt glad i låget. En eller anden form for glædesrus.\nMåske har du følt noget af det samme, når det er lykkedes at reparere noget?\nI dag på Black Friday – forbrugsfestens uofficielle helligdag, hvor omsætningen herhjemme voksede med over fem procent sidste år til over to milliarder kroner – tror jeg, det er værd at huske den følelse.\nIkke mindst fordi vi pinedød er nødt til at gøre noget ved koncepter som Black Friday og bremse vores eskalerende køb og smid væk-kultur.\nMasser af logiske og veldokumenterede grunde taler for det. Du kender dem måske. De er egentlig de sekundære grunde, men lad os bare for god ordens skyld hurtigt opridse dem:\nPrisfup. Hvis du virkelig har brug for en ny blender, smartphone eller fjernsyn, så vent til januar. Her skal butikkernes restlagre tømmes. Her venter de virkelige besparelser. På Black Friday er der masser af falske nedsatte priser, fordi prisen har været skruet kunstigt op ugerne inden for at give indtryk af klækkelig rabat.\nKlimabelastning. En kortlægning fra den grønne tænketank Concito viser noget interessant: CO2-udslippet fra produktionen af forbrugsgenstande til den gennemsnitlige danskeres private forbrug er større end CO2-udslippet til produktionen af elektricitet eller varme til den gennemsnitlige danskers hjem.\nPeak-affald. Kina, som ellers hidtil har været klodens losseplads, siger i dag stop. De gider ikke sørge for genbrug af udenlandsk skrot. At udskille de mineralske råstoffer i affaldsprodukter giver for ringe profit i forhold til energi- og miljøbelastningen.\nSkrammel-stress. Vi har aldrig før spenderet så mange penge på at købe ting og så få penge på at reparere ting. Derfor hober vores skrammel sig op, og vi punger i stigende grad ud til opmagasineringsfirmaer og lagerhoteller. Oprydningsguruer såsom danske Kamille Sommer og japanske Marie Kondo har kronede dage i at lære os at rydde op. Kondo har endda sin egen Netflix-serie på vej.\nLunefuld lykke. Reklamefolkene ved det udmærket. Producenterne ved det. Og vi ved det egentlig også godt. At shoppe er at nære vores drøm om at blive en ny, lidt bedre version af os selv. Selve køberiet giver da også en form for lykkefølelse. Bare ekstremt kortvarigt. Og så er det frem med dankortet igen. Og igen. Og igen.\nDer er altså masser af grunde til at holde igen med forbruget. Jeg tror bare ikke, at vi tøjler vores forbrugsiver eller ændrer en tøddel ved at slå os selv i hovederne med de her grunde. Derfor er de sekundære.\nDen primære grund til, at vi skal holde igen med at købe en ny ting, medmindre vi først har spurgt os selv “Kan jeg monstro reparere den? Eller få en anden til at reparere den og lære lidt af processen?”, er, at vi går glip af en glæde. Ofte en gratis glæde.\nAltså den der mærkelige glædesagtige fornemmelse forbundet med at være med til at fikse noget eller forlænge levetiden for favoritgrej.\nHeldigvis er der tendenser, som skubber i den retning. Internationalt vinder repair.org og iFixit frem. Det er et firma og et fællesskab, der lever af at udstyre folk med grej og viden til selv at reparere.\nI udlandet og i Danmark findes der flere gratis hyggelige reparationscaféer. Frivillige tropper op for kvit og frit at reparere og give deres viden fra sig til folk, som håber på at få pustet nyt liv i deres medbragte genstande.\nSyddansk Universitet og TV 2 Fyn har lige nu gang i en spændende kortlægning for at forlænge fynboeres elapparater. Det gælder eksempelvis smartphones, som vi danskere samlet set køber 2,5 millioner af om året. I gennemsnit betyder det, at alle danskere skifter telefonen ud hvert andet år.\nDet paradoksale er, at kortlægningen indtil videre viser, at det elektronik, vi opgiver, oftest kun kræver bittesmå reparationer. Ifølge Henrik Wenzel, der er professor i cirkulær økonomi på Syddansk Universitet, er det både et kæmpe potentiale og kæmpe problem.\n“Alt, hvad vi gør, når vi fremstiller varer her på jorden, har jo en klimapåvirkning. Nu har jeg forsket i alle mulige miljøproblemstillinger de sidste 30 år, men klimaudfordringen har en større konsekvens for menneskeheden end al anden miljøproblematik, jeg nogensinde har arbejdet med,” siger Henrik Wenzel til TV 2 Fyn.\nOg her kommer du så langsomt ind i billedet, kære medlem. En del af baggrunden for det paradoks, som TV 2 Fyn og forskerne fra SDU prøver at løse, afdækkede Zetland også sidste år.\nDet skete i to artikler. Den første hed: “Nej, det er ikke en konspirationsteori. Nogle produkter er bare designet til at gå i stykker før tid”.\nOg den anden: “Dine ting går i stykker med vilje. Nu kæmper en umage alliance for at fikse forbrugersamfundet én ødelagt gadget ad gangen”.\nBegge artikler handler om det skjulte designfænomen kaldet planlagt forældelse. Nogle firmaer producerer simpelthen ting, der hurtigt går i stykker eller føles forældede.\nPlanlagt forældelse lyder jo umiddelbart som en skidt, nærmest selvudslettende business case. Men kommercielt set virker planlagt forældelse virker faktisk i flere tilfælde.\nPlanlagt forældelse er med til at drive efterspørgslen i vejret og få os til at vende tilbage for at købe nyt. Denne type indbygget design fungerer derfor som en underliggende faktor for at undlade at reparere – og dermed misse glæden ved fikseriet.\nArtiklerne affødte heldigvis masser af læsning og kommentarer. Vi fulgte op med et medlemsarrangement, Zetland Sofa #9 “Sådan fikser vi Black Friday og måske din yndlingsgadget”. Arrangementet var programsat til Black Friday 2017. Indholdet var – hvis jeg selv skal skrive det – knippelgodt.\nVi skulle debattere og høre den ikke før fortalte historie om to danskere, der som direktører i et af de største amerikanske bilfirmaer og en tysk elektronikproducent hver især har banet vejen for planlagt forældelse i en global industriel sammenhæng.\nVi skulle høre om Apples dom for planlagt forældelse. Om Ikea, som har rost planlagt forældelse. Om, hvordan nogle af mine elskede henlagte ejendele bærer præg af at være fremstillet til at gå hurtigt i stykker. Om et af vores medlemmer, der som specialist kender til planlagt forældelse i printere. Om løsningen frem mod mere robuste produkter.\nArrangement skulle kulminere i, at vi – mens alle andre masede rundt i køerne til Black Friday – selv skulle snuse til kunsten udi fikseri. En pop op-reparationscafé var sat op af erfarne, kyndige folk fra det miljø. Og nå ja, så skulle vi også nyde en drink til tonerne af en forbrugerisme-playliste, hvor der øverst – det er klart – lå Madonnas “Material Girl”.\nMen … æhm. Zetland Sofa #9 blev en fiasko. Arrangementet blev aflyst i 11. time. Der var for få tilmeldinger. Første gang, vi har oplevet det, i Zetlands historie.\nHvad dælen gik galt? Det vil jeg drøngerne høre dit bud på.\nBedømt på responsen fra artiklerne om planlagt forældelse og emnets vigtighed er jeg overbevist om, at vi har fat i noget. Noget, der ansporer engagement. Noget, der bør følges op på. Miljøstrategisk Årsmøde var eksempelvis interesseret i sofa-arrangementet, som så blev opført i miniatureformat til en konference på Aalborg Universitet.\nMen hvis vi skal ændre og udbrede glæden ved reparationer, skal vi nå ud over eksperter, forskere og segmenter, som i forvejen kender til eller besøger arrangementer som reparationscaféer. Men hvordan?\nVar det selve formen, der var forkert i forbindelse med Zetland Sofa #9? Er det uhensigtsmæssigt at arrangere sådan et arrangement på Black Friday sent i november, som allerede emner af juletravlhed? Skal der gøres noget helt anderledes og hvordan?\nJeg ved, vi har masser af medlemmer med værdifuld viden og knowhow om forskellige aspekter af det her. Ligefrem nogle af de mest aktive og selve pionererne i reparationsbevægelsen. Jeg tillader mig blandt andet at kigge på og fremhæve jeres fortrinlige indsats @Frieda Etzerodt Salling Pedersen og @Knud Anker Iversen.\nSå alle: Kræng endelig ja-huen helt ned over ørerne, og tænk frit.\nSelv fabulerer jeg over samarbejde med reparationscaféerne, hvor vi får lov til at arrangere pop op-reparationscaféer rundtom i landets indkøbscentre. Nysgerrige kan både høre den fascinerende fortælling om planlagt forældelse og lære tricks til selv at reparere.\nEller måske gå målrettet efter et ungt publikum. Jeg ved, at særligt personer fra 60 år og opefter ofte har en anderledes tilgang til forbrug. De er fra en tid, hvor man værnede mere om sine genstande. De fik selv overdraget fiduser til, hvordan man fikser alt fra tøj til mekanik.\nMåske skulle man arrangere tilbud på landets musikfestivaler, hvor grupper af kyndige folkepensionister kommer. De tilbyder at forsøge at fikse festivalfolkets elektronik eller tøj. Altså mod at de unge lige sidder fem-ti minutter sammen med dem for at høre, hvordan sådan noget fikseri egentlig foregår.\nVi kunne minimere en generationskløft. Vi kunne minimere forbrugsbelastningen af miljøet. Vi kunne minimere risikoen for, at en bestemt evne og viden gradvist går tabt: evnen til at reparere – og chancen for at opleve den helt særlige, gratis glædesrus.


30.11.2016 To gode årgange: 1999 og 2011\nI disse barske tider, hvor enhver opkomling af en vin skal påklistres definitionen "-dræber" for at hæve sig over de etablerede topnavne, har vi måske fundet om ikke panettonens, så "honningkagedræberen". Jeg beder Brødremenigheden og alle vore vinvenner i Christiansfeld og omegn om forladelse, men sådan er det bare. Ovenfor kan I se ølkagen i den indpakning, hvor den tilbringer sine første to dage mhp. på en passende modning. Senere kan kagen opbevares en lille uges tid i samme indpakning. Den store fraværende på billedet er smørret: ve' til den, der smører tyndt og evige flammer til den, der bruger smørbare lookalikes. Nederst i mailen kan I se, hvordan den morderiske gode kage ser ud, engang den er pakket ud.\nCHIANTI CLASSICO - IGEN\nJeres umættelige tørst for (gode) Chianti Classico vil helt sikkert blive stillet ved de to vine fra producenten Fietri. Her skal vi ikke dræbe nogen, men venter med fryd på en eventuel - dræber. Enhver "killer" går en barsk tid imøde, hvis den skal gøre sig håb om at overgå endsige dræbe denne Fietri Riserva 2011. Bid venligst mærke til denne Riserva fra den gode årgang 2011: ekstremt lavt udbytte: kun 3.000 kilo druer pr. hektar, produktionen på kun 1620 flasker. En elegantier der ikke har været bange for at blande 4% merlot og 4% alicante bouchet i sine 92% sangiovese. Lagringen er også en blandet sag: til dels halvstore fade af fransk egetræ og ni måneders finish på flaske. Som alle ved, der har købt Savignola Paolina, Baruffo og Calcinaia, er 2011 en årgang, der er værd at samle på. Jeg siger ikke mere. Drik nu og de næste fire-fem år.\nEN VENLIG VIN\nMens Riserva'en er en "vino importante", byder den aktuelle årgang 2012 på den kendte sangiovese mix af bid og kirsebær: en fin Chianti Classico, der i genkendeligheden og pålideligheden har sin største styrke. Jeg brugte definitionen "venlig vin" også for Nebbiolo Ruja 2011. Jeg har endnu til gode en 2012 Chianti Classico, der efterlader mig måbende glad, men må indrømme, at Fietri har fået det bedste ud af denne lidt anonyme årgang: passende karakter, passende stilhed og en opfordring til at blive nydt uden mange filosofiske betragtninger. Lyder det som om jeg prøver at "redde" denne 2012? Overhovedet ikke: bare alle Chianti Classico var så dejlige som denne Fietri 2012! Vi bliver bare nødt til at indse, at visse vine er nærmest blufærdige mht. deres dyder. Lytter man til dem og viser dem en smule opmærksomhed, vil de afsløre deres ægte karakter, lidt efter lidt hen ad vejen i glasset. Træk derfor vinen op en lille time før servering, hav et godt stykke mad parat og I vil blive belønnet. Hos Fietri er prisen ovenikøbet ret moderat.\nEr I fristet men tøvende? De første halvtreds vinvenner får fri levering, når de bestiller en testkasse med tre af hver i:\nI mandags mens vi gjorde plads til de vine, der er på vej (*), fandt jeg nogle kasser Donna Madda 1999 under en palle af 1997. Da jeg ikke kunne huske, om jeg havde smagt den og i betragtning af, at samme vin fra 1997 modtager jeres ros, tænkte jeg, at måske kunne 1999eren byde på lidt mere liv og glade dage end de andre årgange. Jeg tog en flaske hjem og var så glad for dens smag, at jeg instagrammede den (**). En virkelig god klassisk ældre vin, stadigvæk fuld af liv både i farve og i smag og i stand til at blive gemt nogle (tre-fem) år endnu. Jeg havde ikke hjerte til at sjofle den med det 40,- kroners-skilt, som alle de andre Donna Madda koster. Se vinen og prisen her og jeg gider ikke høre protester: den er endda lavt prissat.\nIøvrigt har jeg bemærket, at i takt med at flere af jer køber de gamle Donna Madda i kassevis, er I også holdt op med at indsende jeres kommentarer. Kunne det være fordi I er bange at andre opdager, hvor gode 1995 og 1997 er og måske hamstrer?\nDET KUNNE TÆNKE SIG......\n...at i disse rødvinstider, var der nogen, der savnede lidt karakterfuld hvidvin. Navne som Falanghina, Greco og Fiano er ikke helt ukendte men heller ikke så populære, som de fortjener. Til de vinnysgerrige (inkl. mig selv) og til de hvidvinskære blandt vinvennerne har jeg importeret disse tre gamle venner fra Campanias billedskønne, bjergrige, grønne "ulvelandet" Irpinia. Som traditionen efterhånden byder, sendes testkassen med gratis fragt:\nVinene vil også kunne købes særskilt, såsnart som de er opdateret i webshoppen.\n"Honningkagedræberen" i al sin beskedne pragt:\n(*) TABUI, POLO MORO og årets scoop: 2007 Rosso delle Miniere: ETA uge 49/50. Kommer de før, skriver jeg om det. Igår tirsdag har Vingaloppen hentet alle de Julebast@ og andre bestillinger, der skulle til provinsen.\n(**) Noget der næppe vil berige jeres vinliv, og linket virker heller ikke, men her er adressen: instagram.com/carlovino/\nIDAG: onsdag den 30. november: 14:00 til 17:00\ntorsdag den 1. december: 14:00 til 17:00 Start på "Vinter & Lambrusco"


Kriminelle hos WilliamDam.dk - Køb dine bøger billigt\n> Alle bøger>Samfund og samfundsvidenskab>Sociale tjenester og velfærd, kriminologi>Kriminalitet og kriminologi>Kriminelle\nLivet de luxe (Ebog, Epub, Dansk)\nJens Lapidus har vist os en helt ny side af Stockholm. Vist os hvem der i virkeligheden har magten i byen. Men nu bliver kortet tegnet om. En lejemorder har fået en mission.... Læs mere\nUnder kraftig mediebevågenhed udkom i 1985 "Jønke. Mit liv". Udgivelsen fandt sted, mens den eftersøgte Hells Angel endnu befandt sig på flugt – efterlyst og sigtet for mordet... Læs mere\nRockerklubben Hells Angels kom for alvor i mediernes søgelys, da lederen af den rivaliserende klub Bullshits leder blev myrdet i 1984. Jørn Jønke Nielsen blev sigtet, men nåede at... Læs mere\nFængselsbetjentene i det lille provinsielle arresthus har fin tid til at hygge sig med et par øl i pauserne. Der er normalt rimeligt roligt i arresten, for fangerne omgås hinanden... Læs mere\nCash (Ebog, Epub, Dansk)\nI Stockholms underverden er der intet politi. Dér hersker andre magthavere. Eller rettere sagt: Psykopater hærger frit på alle niveauer i samfundet. Fra dagligstuerne på Östermalm til... Læs mere\nThe Strange Case of Thomas Quick: The Swedish Serial Killer and the Psychoanalyst Who Created Him (Bog, Paperback / Softback, Engelsk)\nThe astonishing true story of the prisoner who posed as the worst serial killer in Swedish history\nHvad tænker et menneske, som har taget et andet menneskes liv – om sit offer, om offerets efterladte, om straffens retfærdighed og om udsigten til at sone sin skyld og finde... Læs mere\nPaperback / softback (352)


Med sigtet indstillet på badesikkerhed › Kystlivredning\nMED SIGTET INDSTILLET PÅ BADESIKKERHED\n- ERIC QUECKFELDT FRA SKANÖR -\nRedningsstyrken er på plads langs den populære syd-skånske strand Skanör (Sverige) og næste år udvides overvågningsområdet, oplyser livredningschef Eric Queckfeldt til journalist Christina Gustafson, Sydsvenskan Dagbladet den 3. juli 2001.\nSKANÖR. Vellinge har fået sin livredder- og bevågningsstyrke, livräddar- och badvaktsstyrka. Efter forhandlinger besluttede kommunens ledende politikere at satse 20.000 svenske kroner på projektet. Det banede vej for sponsorpenge, og den 19 juni 2001 indledte Falsterbonäsets livreddere deres arbejde.\nPå kort tid er livredderne og badevagterne i deres sorte shorts og røde trøjer blevet et velkendt indslag på stranden i Skanör. Indtil videre er overvågningsområdet begrænset til det strandafsnit, som strækker sig fra Skanörs havn og sydpå til Falsterbo fyr.\n- Pengene rakte ikke længere på dette første år. Men vor målsætning er at overvåge hele strandstrækningen til og med Kämpinge, sammenlagt tre mil (svenske, red.). Forhåbentlig kan vi starte op på Strandbaden i Falsterbo næste år. Men forudsætningen er, at vi har tilstrækkeligt med midler, mandskab og materiel, siger Eric Queckfeldt, der er en af projektets ledere.\nDet er ham, som sammen med kammeraterne Benny Bergman og Stefan Wretman, har taget initiativ till redningsstyrken. Med uden hjælp fra Skanör-politikeren Inger Järsholm Broekhuis, redningschefen i Vellinge/Trelleborg Christer Dahlsjö og Svenska livräddningssällskapet havde de ikke kunnet opstarte projektet. Men nu er de altså igang. de har engageret folk og anskaffet materiel. Tolv unge og tre voksne og erfarne livreddere patruljerer stranden i Skanör hver dag mellem 10 og 18. Til brug ved akutte indsatser har Svenska livräddningssällskapet hjulpet med en hurtig redningsbåd, en firehjulet strandmotorcykel og diverse anden udrustning til deres foretagende.\n- På stranden arbejdes der i hold på tre personer. To patruljerer stranden, og en sidder med en kikkert i tårnet på badehyttens tag og følger med i alt som sker på stranden og i vandet. Herfra han man se helt til Nabben, siger Eric Queckfeldt og peger ud over folkemyldret og bilkøen, som i slow motion bevæger sig ud mod havnen.\nDenne tirsdag er alene Eric Queckfeldt i tjeneste ved stranden. Imens uddanner der øvrige mandskab sig i hjerte- lungeredning. Ikke nok med at han må tage tårnvagten, patruljere stranden, plastre tilskadekomne og agere turistinformation. Han må også dirigere trafikken.\n- Det er totalt kaos. Folk er ligeglade med skiltningen. de slår sig bare ned, hvor der er ledigt. Også selv om der er tale om en brandvej eller en plads for handicappede.\n-Jeg forstår ikke hvorfor Vellinge kommune ikke tager parkeringsafgift her. Det gør man jo i Falsterbo. Vi kunne jo anvende parkeringspengene til at lette vor dårlige samvittighed med en ordentlig livredderstation. Således ville vi kunne tillokke mange af de gode livreddere, der hver sommer rejser fra strand til strand for at arbejde med livredning. Vi har stadig ingen steder at huse dem.\n45 druknet i Sverige i august 2002\nLIVREDDERNE I SKANÖR, SVERIGE (Se fotos)\nKYSTLIVREDDERE SKAL VÆRE HUMANISTER - Artikel af lektor H. C. Arnth Nielsen om bl.a. Den Svenska Livrädderskolan i Tylösand, Sverige\nSvensk redningskanon fra JCL-SWEDEN redder liv.


Trods EM-succes: Der er plads til forbedringer – Ekstra Bladet\n17. jan. 2022 kl. 18:02\nKOMMENTAR: Landsholdet er videre til mellemrunden, men flere skal løfte sig, herunder Rasmus Lauge\nDANMARK får en gratis kamp mod Nordmakedonien, og landstræner Nikolaj Jacobsen kan hvile en række af sine bærende spillere. Det er status efter de første runder ved EM. Det danske landshold er allerede videre til mellemrunden og med to vigtige point. Og så ovenikøbet med en fremragende målscore.\nDEN BLIVER på enten 9 eller 11 plusmål, alt efter om det bliver Montenegro eller Slovenien, der følger med Danmark til mellemrunden, som begynder på torsdag i Budapest. Danmark vandt med 9 over Montenegro og 11 over Slovenien. Hvis det i sidste ende handler om et enkelt mål for at komme i semifinalen, skal vi håbe på, at Slovenien går med videre. Det er som så ofte før de små marginaler, der kan blive afgørende.\nDET HAVDE Nikolaj Jacobsen øje for i lørdagens kamp mod slovenerne. Han blev ved med at piske sit hold frem, og det gav pote. Fire mål blev det til i de sidste to minutter, uden at Slovenien kunne svare igen. Det var både godt tænkt og udført.\nNikolaj Jacobsen piskede sit hold frem mod Slovenien. Foto: Lars Poulsen.\nINDEN EM var Danmark udråbt som de helt store guldfavoritter. Holdet har indtil videre til fulde levet op til forventningerne. Eneste malurt i bægeret er det slag, som Mathias Gidsel fik i sidste minut af kampen mod Slovenien. Det holdt ham væk fra træningen i går, men heldigvis er der tid til at komme sig. Han kan roligt spares mod Nordmakedonien, og så er der stadig lang tid til på torsdag, hvor det går løs i mellemrunden.\nSELV OM Danmark har vundet store sejre, er der stadig plads til forbedringer. Der har været for mange tekniske fejl i de to første kampe. Dog heldigvis færre i det seneste opgør. Og så mangler Nikolaj Jacobsen for alvor at få Rasmus Lauge i gang. Veszprém-spilleren viser tydeligt, hvad han vil i kampene, men han mangler lige de sidste 10 procent i udførelsen. Det handler om kamptræning, og det kan han passende få mod Nordmakedonien.\nHvis Rasmus Lauge løfter sit niveau, bliver Danmark en endnu vanskeligere modstander. Foto: Lars Poulsen.\nHVIS RASMUS Lauge i løbet af turneringen kommer op på sit tidligere høje niveau, bliver Danmark for alvor en giftig modstander. Selvfølgelig forudsat at Mathias Gidsel ikke er mere ramt, end at han er tilbage i sin bedste udgave på torsdag. I glimt har vi set, hvad Mikkel Hansen, Rasmus Lauge og Mathias Gidsel kan udrette sammen i bagkæden. Og så har alle tre øje for Magnus Saugstrup på stregen. En Saugstrup der stille og roligt er vokset til at blive en tovejsspiller i verdensklasse.\nAaron Mensing kan blive bragt i spil i aften. Foto: Lars Poulsen.\nSELVFØLGELIG skal Danmark gå efter at vinde kampen mod Nordmakedonien, men kampen er altså en god mulighed for at få flere spillet ind i turneringen. I Gidsels fravær får Niclas Kirkeløkke chancen for at vise sig frem. Han har et fantastisk skud, og det må han gerne vise frem. Måske får vi også lov til at se en af morgendagens stjerner på halgulvet. Aaron Mensing har som Kirkeløkke en fremragende skudarm. Kampen mod Nordmakedonien er sikkert Mensings eneste chance for at få spilletid ved slutrunden. Jeg håber, Nikolaj Jacobsen giver ham muligheden.


CBS strammer krav til forskeres formidling\nMagisterbladet nr. 16, 2012\nAktuel side: CBS strammer krav til forskeres formidling\nCBS’ ledelse vil have styr på medarbejdernes udtalelser i pressen. Forskerne skal skelne tydeligt mellem professionel indsigt og personlige holdninger. Men ledelsens krav om formidling uden gråzoner er ikke realistisk. Det viser ny forskning.\nCBS har indført regler for, hvordan stedets forskere skal optræde i pressen.\nRetningslinjerne blev vedtaget i sommer i form af en hensigtserklæring og udlagt i en pressemeddelelse under overskriften: “Forskere får gode råd om formidling”. Ifølge pressemeddelelsen får den enkelte forsker fremover ansvaret for, “i aviser, tv og på blogs tydeligt at skelne mellem personlige holdninger og holdninger baseret på emner, hvor forskeren er anerkendt i professionel sammenhæng”.\nLedelsen på CBS forventer altså, at stedets forskere kan holde tungen lige i munden og begrænse deres udtalelser til egne forskningsområder. Vil forskerne udtale sig om andet og mere, skal de tydeligt markere, at deres kommentar er mere personlig end professionel.\n“Ledelsens ønske er forståeligt, men det kan blive svært for CBS-forskerne at indfri”, siger Charlotte Wien, der forsker i forskningsformidling.\nI en endnu ikke offentliggjort undersøgelse har Charlotte Wien kortlagt forholdet mellem nyhedsjournalister og danske forskere.\nHendes empiri viser, at forskere typisk optræder i rollen som kommentatorer til begivenheder, der allerede befinder sig på mediernes dagsorden. Alt fra forældreprotester og skolemad til krige i Mellemøsten kan udløse en opringning fra en journalist, der har brug for en ekspertkilde.\n“I dag kommer forskere sjældent i pressen med deres egen forskning. Formidling af forskning spiller en relativt marginal rolle i nyhedsmedierne, selv i de indslag, som forskerne bidrager til. I otte ud af ti tilfælde bliver forskerne brugt til at kommentere på nyheder eller baggrundshistorier. Typisk er det nyheder på det humanistiske og samfundsvidenskabelige område, hvor det i forvejen er svært at trække meget klare grænser mellem viden, holdning og værdier. Forskerne skal altså formidle meget komplekse sammenhænge i komprimeret form i en kontekst, som de ikke selv har defineret, og som ofte vil befinde sig lidt i udkanten af deres eget forskningsfelt. I den situation bliver det uhyggeligt svært for dem at leve op til kravet om en klar skelnen mellem videnskabelige og personlige holdninger”, vurderer Charlotte Wien.\nOvertrædelser med sanktioner\nCBS-ledelsens retningslinjer blev inden sommerferien diskuteret i blandt andet institutionens hovedsamarbejdsudvalg.\n“Det foregik uden dramatik”, oplyser Ole Helmersen, fællestillidsrepræsentant for forskerne på CBS. Han tilføjer, at han havde forventet en mere kraftig reaktion fra medarbejderne.\n“Noget af det, blandt andet sanktionerne, er ret skarpt formuleret, men når det ikke gav anledning til mere opmærksomhed, end det gjorde, skyldes det nok, at langt de fleste forskere i forvejen godt kan finde ud af at trække grænsen, og at det derfor ikke opleves som det store problem, og at papiret derfor er forbigået de flestes opmærksomhed”.\nCBS-ledelsen begrænser sig ikke til at give gode råd. Ifølge papiret om god praksis for forskningsformidling skal institutlederen gribe ind, hvis en forsker overtræder retningslinjerne. Desuden skal forskningsdekanen sammen med institutlederne udforme en årlig rapport, der blandt andet skal gøre rede for, hvilke overtrædelser der har været af retningslinjerne, og hvordan institutlederne har håndteret disse overtrædelser.\n“Som medarbejder kan det være svært at forstå ledelsens behov for de lidt skarpe vendinger. Det kan undre lidt, at det er nødvendigt at skrive, at det kan have ansættelsesmæssige konsekvenser at overtræde nogle ikke særlig præcist formulerede retningslinjer”, siger fællestillidsmand Ole Helmersen.\nHan mener, at forskerne på CBS godt kan finde ud af at formidle deres forskning på sober vis, også uden de nye retningslinjers krav om skarpe skel mellem det personlige og det professionelle. “Hvis man for eksempel som jeg selv ofte bliver bedt om i medierne at udtale mig om britisk politik, kan jeg jo ikke undgå en gang imellem at måtte sige “jeg tror, det vil gå sådan og sådan”, selv om jeg forsøger at gøre det på et fagligt underbygget og velfunderet grundlag. Der vil altid være gråzoner i formidling, og set i det perspektiv synes jeg, at retningslinjerne trækker grænserne mere klart op, end forskernes hverdag indbyder til”.\nLedelse: Positivt papir\nCBS’ ledelse siger, at retningslinjerne skal forstås som et sæt gode råd.\n“Papiret om god praksis er et lille notat, vi har lavet for at vejlede medarbejderne. Det er et værktøj, og det skal opfattes som et positivt papir, der skal stimulere debatten om, hvorledes CBS’s forskere bør optræde i medierne”, siger Flemming Poulfelt, der er vicedekan for forskningsformidling på CBS.\nHan tilføjer, at CBS gennem de seneste ni år har afholdt interne kurser om, hvordan man som forsker kan og bør agere i forhold til pressen.\n“CBS er meget synlig i pressen. Vi vil som institution gerne servicere pressen og offentligheden, og vi vil gerne dele ud af vores viden. Retningslinjerne er et signal indadtil og udadtil om, at de udtalelser, der kommer fra CBS, skal være fagligt funderede”, siger vicedekanen.\nCharlotte Wiens undersøgelse ændrer ikke ved forskernes pligt til at skelne mellem faglig viden og personlige holdninger, mener han.\n“Det kan CBS’ forskere godt håndtere. Det er ikke et stykke papir, der bør begrænse forskernes lyst til at formidle. Det kan af nogen måske opfattes lidt skarpt formuleret, men samtidig er det også ønskeligt, at vi er tydelige i vores kommunikation”, siger Flemming Poulfelt.\nUddannelse og forskning CBS Forskning Formidling\nDe studerende har svigtet sprogfagene i årevis: Nu får tysk og fransk millioner\nFra kunstprofessor til postdoc: "Det var enormt heldigt"\nMød de glemte grønne humanister


”KRITTE” ER KLAR TIL EN STOR FIGHT\nVores nye mand i nr. 14, Hans Christian ”Kritte” Bonnesen fik i forrige runde debut for Øens hold. Det blev til de første officielle spilleminutter – også endda mod hans tidligere klub. Ikke desto mindre, står han med den helt rigtige følelse i kroppen som Fremad-spiller siden hans trøjebyt pr. 01. juli i år.\nI morgen kl. 13:30 hedder det Sundby Idrætspark i sæsonens første hjemmekamp mod AC Horsens:\n”Stemningen, sammenholdet og det her miljø er fantastisk for en spiller som mig. Jeg er kommet et sted hen, hvor der højt til loftet med mange passionerede mennesker. Det er ret tydeligt, vi alle brænder for at lykkedes som gruppe. Allerede i min debut kunne jeg mærke den helt rigtige følelse i kroppen, og alle var indstillet på at arbejde for hinanden. Det var lidt specielt at starte mod min tidligere klub, men det var hurtigt glemt, og jeg havde fuldt fokus på mine opgaver. Det engagement skal vi tage med ind til kampen i morgen, og give den alt, den kan trække for os selv og for fansene,”\n”Jeg glæder mig helt vildt til at spille foran fansene hjemme i Sundby. Det er vigtigt med deres opbakning, og de kan hjælpe os med at tryne Horsens ned. Jeg husker selv, hvordan det var som gæst i Sundby Idrætspark som Helsingør-spiller i efteråret sidste år, og det var med til at presse modstanderen. Der er ingen tvivl om, at vi har brug for fansenes opbakning til kampen i morgen, så vi får dét ekstra stød i duellerne på banen. Det bliver en fed kamp at starte hjemme med, og det bliver én stor fight,” siger ”Kritte”.\nFå titlen som "Fremad Amager sæsonkortholder"\nKøb billet til kampen:


Debat: Vores Havn: Horsens grønne guldklump\nSkrevet af Claus Kvist Hansen | 10. november 2021\nClaus Kvist Hansen, byrådskandidat (S), Fmd. Horsens Havn\nJeg stiller op til byrådsvalget ud fra et helt overordnet ønske om mere og bedre velfærd til borgerne i vores kommune. Ingen tvivl om dét! Men i lokalpolitik må man også gerne have sin helt egen lille kæphest – altså en lokal mærkesag, som står ens hjerte særlig nært.\nAf Claus Kvist Hansen, byrådskandidat (S), Fmd. Horsens Havn\nOg min kæphest er Horsens Havn. For Havnen er en del af Horsens’ selvopfattelse og historie på line med salig Vitus Bering. Men hvor gamle Vitus alene gav Horsens et navn i verdenshistorien, så har Havnen i al ubemærkethed været en guldrandet forretning for Horsens målt i kroner og øre.\nOg det er den stadig. Havnen skaber nemlig ca. 1600 arbejdspladser i Horsensområdet, og den giver skatteindtægter på over 100 mio. kr. Lige så vigtigt er også, at Havnen er blandt Horsens’ største bidragsydere til CO2-reduktion, for transport til søs er ubetinget den mest miljøvenlige transportform. Årligt transporteres ca. 750.000 tons gods til og fra Havnen til gavn for vores lokale virksomheder – og uden en velfungerende havn skulle godset i stedet transporteres på 30.000 lastbiler til gene for øvrig trafik og med øget dieselforurening til følge.\nHavnen var vigtig for Horsens i en fjern fortid – og den er det også i fremtiden. En personlig stemme på mig er derfor en stemme, der fortsat vil arbejde for vores Havn – og dermed også for vores lokale erhvervsliv.


Grænselandsudstilling har 50 års jubilæum og fejres med udstilling - Sydnyt.dk - Lokale GRATIS nyheder fra Sønderjylland\nEMNER:Brundlund Slotgrænselandsudstillingmuseum sønderjylland\nIndlæg af: Erik Egvad Petersen - ep@sydnyt.dk 6. juli 2020\nI 2020 fejrer den dansk-tyske kunstnersammenslutning ”Grænselandsudstillingen” 50-års jubilæum. I 1970 gik en række kunstnere og lokale kunstinteresserede sammen om at skabe en udstilling af tidens kunst i Aabenraa.\nDet er siden blevet til årlige udstillinger i Sønderjyllandshallen, hvor medlemmer og gæsteudstillere har vist deres seneste produktioner.\nMuseet har siden sin åbning i 1998 samarbejdet med sammenslutningen, købt ind af adskillige af kunstnernes værker og har lavet udstillingssamarbejder. Derfor vil MSJ-Kunstmuseet Brundlund Slot også fejre jubilæet med en udstilling af værker fra egensamling – alle værker er skabt af medlemmer af ”Grænselandsudstillingen” eller af sammenslutningens gæsteudstillere.\nSom med alt andet er også Grænselandsudstillingen påvirket af coronakrisen, og afholder derfor ikke deres 50-års jubilæumsudstilling, men har skudt det til næste år. Derfor er vi på Kunstmuseet Brundlund Slot særligt glade for at kunne åbne denne udstilling.\n30. juni 2020 – 24. januar 2020\nMSJ-Kunstmuseet Brundlund Slot\nArrangementer, Kultur, Tønder\nSTRIKKECAFÈ I TØNDER: Hvad solskin er for det sorte muld… Højskolernes historie i Sønderjylland\nTønder Kniplingsfestival 2022: Udstilling, workshops, foredrag, modeshow, og “kniplingefitness”\nBe the first to comment on "Grænselandsudstilling har 50 års jubilæum og fejres med udstilling"


De fedeste spejder-oplevelser\nNu kan de 3-6 årige også blive spejdere\nMikrober er en god mulighed for hele familien at skabe et spændende netværk sammen med andre forældre samt nye venskaber.\nLæs også mikrobernes blog, hvor du også kan finde det aktuelle program.\nVi har også hvert år tre faste ture, hvor hele gruppen tager af sted sammen. Derudover tager de enkelte grene (aldersgrupper) jævnligt på på weekend, eller deltager i de landsdækkende adventurespejd løb.\nSommerlejren, der altid er årets højdepunkt, ligger som udgangspunkt den 1. uge af børnes sommerferie.\n2011 gik sommelejr til Skagen\n2012 deltog vi i Spejdernes Lejr\n2013 cyklede vi Samsø rundt\n2014 besøgte vi smukke Bornholm\n2015 Rold Skov med andre blå spejdere fra Aarhus\n2016 Assenbæk Spejdercenter og den internationale CAF16 lejr\nI sommer deltog vi i Spejdernes Lejr i selskab med 37.000 andre blå og grønne spejdere fra ind- og udland. Læs mere om SL2017


Vejret i Asmara året rundt\nVejret i AfrikaVejret i EritreaVejret i Asmara\nFå et samlet overblik over vejret i Asmara året rundt med temperaturer, solskinstimer og nedbør.\nGennemsnitligt vejr i Asmara, Eritrea\nGrafen viser de gennemsnitlige maksimale temperaturer i Asmara (som oftest den værdi, der er målt midt på dagen) og de gennemsnitlige minimale temperaturer (som oftest den værdi, der er målt midt om natten).\nGrafen viser den gennemsnitlige nedbørsmængde målt i millimeter nedbør (regn, sne, hagl, slud o.s.v.). Samlet set falder der i gennemsnit 519 mm nedbør pr år i Asmara, Eritrea.\nVejret i Asmara: Solskinstimer og nedbørsdage\nGrafen viser antallet af solskinstimer i Asmara (d.v.s. det gennemsnitlige antal timer pr. dag hvor solen skinner), samt antallet af nedbørsdage (d.v.s. det gennemsnitlige antal dage i en given måned, hvor der falder mindst 0,3 mm regn eller sne).\nVejret i Asmara er som regel bedst i de måneder, hvor der er mange solskinstimer og få nedbørsdage.\nDe gennemsnitlige tal for vejret her på siden kan du bruge til at planlægge din næste ferie og til at finde det bedste tidspunkt af året at rejse på. Hvis du vil se, hvordan vejret i Asmara adskiller sig fra vejret derhjemme, kan du sammenligne tallene måned for måned med de tilsvarende tal for Danmark under Asmara: klima & vejr.\nDu kan også se vejrudsigten for Asmara her: Vejrudsigt Asmara, vejret lige nu.\nEller du kan se et vejrkort med vejret lige nu i Eritrea.


▷ Køb Austin Roser online → Klik her for at se udvalget\nWebbutikker med austin roser\nPlantetorvet.dk er i dag iblandt de førende online webshops med planter og blomster. Netbutikkens sortiment består af på den anden side af 15000 produkter fra en række mærker. Webbutikkens Trustpilot-score på 8,9 af 10 bevidner stor kundetilfredshed. Scoren er baseret på 6440 vurderinger, hvoraf 4860 af disse giver topkarakter. På Facebook er 17187 brugere fans af Plantetorvet.dk, og herpå har butikken modtaget 1288 ratings med en middel rating på 4,45 af 5, som ligeså er særdeles beundringsværdig.\nBlomsterverden.dk er pt. imellem de mest populære online varehuse der sælger planter og blomster. Virksomhedens sortiment indeholder ca. 2000 produkter fra forskellige brands. Webbutikkens Trustpilot-rating på 9,7 af 10 bevidner stærk kundeloyalitet. Ratingen er baseret på 2413 bedømmelser, hvoraf 2189 af disse er 5-stjernede. På Facebook er 2866 personer tilhængere af Blomsterverden.dk, og her har de modtaget 21 vurderinger med en middel bedømmelse på 4,3 af 5, som ligeså er ualmindeligt godt.\nPlantorama.dk er aktuelt imellem de bedste online virksomheder der sælger planter og blomster. Forhandlerens sortiment rummer ca. 10000 varer fra forskellige mærker. Forretningens Trustpilot-rating på 8 ud af 10 bevidner stor tilfredshed hos kunderne. Bedømmelsen er baseret på 1468 vurderinger, hvoraf 1019 af dem giver topkarakter. På Facebook er 74484 mennesker fans af Plantorama.dk, og her har netshoppen modtaget 293 evalueringer med en middel bedømmelse på 4 af 5, som tillige er usædvanligt overlegent.\nPlanteshop.dk er nu iblandt de største online webshops inden for planter og blomster. Butikkens udvalg udgøres af omkring 150000 varer fra forskellige producenter. Forhandlerens Trustpilot-vurdering på 8,9 af 10 viser en høj grad af tilfredshed hos kunderne. Vurderingen er baseret på 6440 anmeldelser, hvoraf 4860 af dem er 5-stjernede. På Facebook er 17187 mennesker fans af Planteshop.dk, og herpå har firmaet modtaget 1288 vurderinger med en gennemsnitlig bedømmelse på 4,45 af 5, som også er ekstremt flot.\nHaveHandel.dk er aktuelt imellem de mest benyttede online forhandlere med planter og blomster. Virksomhedens sortiment består af på den anden side af 1000 varer fra flere brands. Firmaets Trustpilot-bedømmelse på 8,2 ud af 10 giver indtryk af stærk kundetilfredshed. Vurderingen er baseret på 20 anmeldelser, hvoraf 17 af dem er 5-stjernede. På Facebook er 686 brugere tilhængere af HaveHandel.dk, og her har forretningen modtaget 4 evalueringer med en middel score på 4,1 ud af 5, hvilket lige så vel er super overlegent.\nAustin Roser købes over nettet\nAdskillige internet selskaber udlover nu om dage et stort udvalg af fragtmuligheder. Den mest almindelige er for øjeblikket at få leveret til en pakkeshop, fordi det giver dig fuld fleksibilitet til at hente din ordre når du har lyst. Fragtløsningen er nemlig vældig nem, og desuden tillige den mest betalelige leveringstype.\nDu burde lige så vel vælge at få varerne leveret til hvor du bor eller til dit arbejdes adresse. Leveringsmetoden bliver gennemsnitligt et hak mindre prisbillig, men endvidere usædvanlig let gængelig. Den mest betalelige fragtform af austin roser er utvivlsomt at hente varerne selv, hvilket nødvendiggør at du er nærved austin roser e-shoppens lager.\nFragttiden kan vise sig at være super bestemmende om vi behøver produktet om få sekunder, og i det øjemed er det rigtig aktuelt at man efterser det anslåede leveringstidspunkt ved den aktuelle vare.\nEn hel del austin roser shops på nettet reklamerer med levering efter en enkelt hverdag på mange varer, som trods alt er påkrævet at ordren gennemføres før et bestemt tidspunkt, så de har mulighed for at nå at få austin roser ud af døren inden de logistikansatte får fri.\nEn række webbutikker frembyder portofri fragt, men ofte er det kun gældende hvis der shoppes for et bestemt beløb. Ellers må du overveje den mest letkøbte leveringsmåde, der typisk – uden hensyn til om man bor i København, Værløse eller Gilleleje – vil blive at få fragtmanden til at levere ordren til en pakkeshop.\nDet har vist sig at være vældig fleksibelt for alle og enhver at prissammenligne på austin roser i blandt flere online forhandlere, og til gengæld har massevis af firmaer på nettet været nødt til at reducere priserne på en række af deres produkter – til piger og drenge, og samtidig også til kvinder og mænd – eftertrykkeligt, og endda nogle gange frembyde levering uden gebyr.\nTrods dette kan det til hver en tid være lønnende at se nærmere på enkelte webbutikker efter austin roser tilbud forinden du handler, således at du er skråsikker på at få fat i den laveste pris.\nMan bør alligevel være så påvagt, at når en e-shop frembyder austin roser for en salgspris der er mystisk lav, kan det i nogle tilfælde være en varsel om en snydagtig internet forhandler. Betalinger med kort er heldigvis omfattet af en foranstaltning, der hjælper køberen imod falske outlets på nettet.\nVi tilråder bestillinger med betalingskort eller MobilePay. Som alternativ burde du drage fordel af en afdragsordning fra f.eks. ViaBill, for så vidt du agter at klare betalingen over flere uger.\nFør folk køber austin roser på en shop på nettet behøver man i og for sig løbe igennem webshoppens handelsvilkår, det er dog almindeligvis ikke særlig morsomt.\nEt alternativ kan være at se nærmere på om online firmaet er godkendt af e-mærket, grundet at det ofte er et fingerpeg om at netshoppen efterkommer de officielle regler, tillige med at e-shoppen af og til føres tilsyn med af fagfolk som har nøje kendskab til de gældende bestemmelser. Dette er desuden din chance for at blive assisteret, når du udsættes for udfordringer ved din shopping.\nUdover dette foreslåes det at køber er vaks omkring de mest vitale forhold der gælder for købet, som eksempelvis hvilken returneringsret på austin roser e-forretningen lover. I den relation er det desuden afgørende, at man til enhver tid gemmer ens ordremail, så man en anden gang vil kunne dokumentere handlen, uafhængig om du søger et produkt til en pige eller dreng.\nTrustpilot leverer en del ønskværdige genveje til at gennemstøve en stor gruppe andre forbrugeres oplevelser og derved er det smart, at du gennemgår online virksomhedens austin roser bedømmelser inden du færdiggør din shopping.\nFacebook fremskaffer endvidere i højeste grad ærlige genveje til at få indblik i e-butikkens kundefokus. Foruden det ser vi en række internet firmaer som tilbyder folk at forfatte en vurdering af deres købsoplevelse, hvilket ydermere kan benyttes til at afveje tidligere kunders oplevelser.\nDette website er finansieret af annoncer. Vi hjælper massevis af outlets på nettet i Danmark hvor vi annoncerer forretningernes produkter, og indkasserer betaling for så vidt den person vi sender videre udfører en ordre.\nData omkring austin roser og internet handler ajourføres fra tid til anden, men vi kan ikke give garantier imod justeringer der er blevet foretaget siden seneste opdatering af de anvendte data.


Hvad er WordPress? I bund og grund er WordPress den enkleste, mest populære måde at oprette din egen hjemmeside eller blog på. Faktisk styrer WordPress over 34% af alle websteder på Internettet. Ja – mere end en ud af fire websteder, du besøger, er sandsynligvis drevet af WordPress.\nPå et lidt mere teknisk plan er WordPress et open source content management system licenseret under GPLv2, hvilket betyder, at enhver kan bruge eller ændre WordPress-softwaren gratis. Et content management system er dybest set et værktøj, der gør det let at administrere vigtige aspekter af dit websted – som indhold – uden at skulle vide noget om programmering.\nSlutresultatet er, at WordPress gør opbygning af et websted tilgængeligt for enhver – også folk, der ikke er udviklere.\nHvad er #WordPress? Kort sagt, det er den bedste måde at oprette et websted på. 😉Click to Tweet\nHvilken slags websteder kan WordPress lave?\nFor mange år siden var WordPress primært et værktøj til at oprette en blog snarere end mere traditionelle websteder. Det har dog ikke været sandt i lang tid. I dag, takket være ændringer i kernekoden, såvel som WordPress’ massive økosystem af plugins og temaer, kan du oprette en hvilken som helst type websted med WordPress.\nFor eksempel driver WordPress ikke kun et stort antal forretningssteder og blogs, det er også den mest populære måde at oprette en eCommerce-butik på! Med WordPress kan du oprette:\n… Stort set alt andet, du kan drømme om.\nHer er hvordan du installerer et WordPress-tema\nHvad er forskellen mellem WordPress.org og WordPress.com?\nDen selv-hosted WordPress.org hjemmeside\nVi har dækket forskellen mellem WordPress.org og WordPress.com meget mere detaljeret, men her er den korte version:\norg, ofte kaldet selv-hosted WordPress, er den gratis, open source WordPress-software, som du kan installere på din egen webhost for at oprette et websted, der er 100% dit eget.\ncom er en for-profit, betalt tjeneste, der drives af WordPress.org-softwaren. Det er simpelt at bruge, men du mister meget af fleksibiliteten i WordPress, der selv er host.\nDet meste af tiden, når folk siger “WordPress”, betyder de det selvhostede WordPress, der er tilgængeligt på WordPress.org. Hvis du virkelig ønsker at eje dit websted, er WordPress.org, selv-host, næsten altid den bedste mulighed.\nAlt hvad du skal gøre for at komme i gang med WordPress, der selv er host, er at købe webhosting og et domænenavn.\nHvem har lavet WordPress, og hvor længe har det været omkring?\nWordPress blev oprettet som et selvstændigt projekt helt tilbage i 2003 med oprindelse som en forskydning fra et tidligere projekt kaldet b2 / cafelog.\nWordPress er open source-software, så i dag er det lavet af et enormt samfund af bidragydere. Men hvis vi skulle spore WordPress’ oprindelse tilbage til dens rødder, var dets oprindelige oprettelse et samarbejde mellem Matt Mullenweg og Mike Little.\nSiden da er Matt Mullenweg stort set blevet ansigtet til WordPress. Og han er også grundlæggeren af Automattic, som er firmaet bag den for profit profit WordPress.com service.\nWordPress’ historie mellem grundlæggelsen som blogplatform i 2003 og i dag er lang …\nMen det er tilstrækkeligt at sige, WordPress har skubbet fremad og takket være sine bidragydere og det enorme samfund udviklet sig til den mest populære løsning til at oprette en hvilken som helst webside.\nWordPress bruges af enkeltpersoner, store virksomheder og alle derimellem! På en øjeblikkelig note bruger vi selv WordPress! Så netop det sted, du ser på lige nu, drives af WordPress. Masser af andre kendte enheder bruger også WordPress. Her er nogle af vores foretrukne eksempler:\nDet officielle Whitehouse.gov-websted er drevet af WordPress:\nWhitehouse.gov er drevet af WordPress\nMicrosoft bruger WordPress til at drive sin officielle blog. Det bruger også WordPress til at styrke blogs til specifikke produkter som Windows og Skype:\nSelv berømte bands elsker WordPress! Rolling Stones’ websted drives udelukkende af WordPress:\nRolling Stones-bandets websted bruger WordPress\nHvorfor skal du bruge WordPress?\nOk, så over 34% af alle websteder på Internettet bruger WordPress, inklusive velkendte enheder som Det Hvide Hus og Microsoft.\nMen hvad med dig? Hvorfor skal du bruge WordPress?\nUanset hvilken type websted du vil oprette, er der masser af grunde til at bruge WordPress. Her er nogle af de største:\nEn af de største fordele ved WordPress er, at det er gratis open source-software. Selvom du bliver nødt til at betale lidt for hosting, behøver du aldrig at betale bare for at bruge WordPress-softwaren, hvilket ikke er tilfældet med alternativer som Squarespace.\nDerudover kan du også finde masser af open source plugins og temaer til at ændre, hvordan dit websted ser ud og fungerer. Apropos….\nWordPress er udvidelig\nSelv hvis du ikke er en udvikler, kan du nemt ændre dit websted takket være WordPress ‘enorme økosystem af temaer og plugins:\nTemaer – disse ændrer primært hvordan dit websted ser ud.\nPlugins – disse ændrer primært, hvordan dit websted fungerer. Plugins kan være noget lille, som en kontaktformular eller enormt, som at oprette en eCommerce-butik.\nI øjeblikket er der over 50.000 gratis WordPress-plugins og 5.000 gratis WordPress-temaer, samt masser af premium-indstillinger. At sige – du har masser af valg! Her er en håndplukket liste over de bedste WordPress-plugins.\nWordPress er let at installere\nTror du, du skal være et teknisk geni for at oprette din egen hjemmeside? Tænk igen! Hvis du kan klikke på et par knapper, kan du installere WordPress på dit websted.\nI dag er de fleste webhosts enten:\nEt tilbud om at præ-installere WordPress for dig, så dit websted er klar til at køre med det samme.\nAt give dig dedikerede værktøjer, der gør installationen meget begyndervenlig.\nOpret et nyt WordPress-site hos Kinsta.\nKan jeg installere WordPress på min personlige computer?\nAbsolut! Der er flere gode grunde til, at du måske vil installere WordPress på en lokal computer. Du bygger et nyt sted fra bunden, installerer et nyt tema eller plugin, eller du vil bare have et sikkert sted at eksperimentere med dit eksisterende websted uden frygt for at bryde det.\nI dette tilfælde anbefaler vi et gratis værktøj kaldet DevKinsta, der giver dig mulighed for at installere WordPress på din Mac eller pc.\nWordPress er fleksibel\nVi har allerede berørt dette, men WordPress er fantastisk, fordi det giver dig mulighed for at oprette stort set alle typer websteder. Bedre endnu, dit websted kan også udvikle sig med dig.\nVil du tilføje et forum til dit eksisterende WordPress-sted? Intet problem – bare installer bbPress-pluginet! Vil du tilføje et socialt netværk? Ingen problemer! Brug bare BuddyPress-plugin.\nDu er aldrig låst ind i et specifikt sæt funktioner – du kan altid tilpasse og udvikle sig.\nVi har taget vores viden om effektiv webstedsadministration i stor skala og gjort det til et e-bog- og videokursus. Klik her for at downloade 2020-guiden til administration af 40+ WordPress-websteder!\nDet er nemt at finde WordPress-hjælp\nFordi WordPress er så populær, er det let at finde hjælp, hvis du nogensinde støder på problemer. Der er masser af …\n… at du kan henvende dig til gratis og betalt hjælp om nødvendigt.\nBrug for mere overbevisning?\nStadig ikke overbevist om, at WordPress er den bedste måde at oprette et websted på? Læs dette indlæg for et dybere kig på ti af de bedste grunde til at bruge WordPress.\nSå hvad er WordPress? Det er den bedste måde at opbygge et websted på\nWordPress er den mest populære måde at opbygge et websted af en grund. Hvis du ønsker at opbygge en hvilken som helst webside, fra en blog til en eCommerce-butik, er WordPress en fantastisk mulighed.\nBare husk, at selv-hosted WordPress.org og WordPress.com, er ikke det samme. Og i de fleste situationer er selv-hosted WordPress.org, det du vil oprette et websted. WordPress.org, der er selv-hosted, giver dig mere ejerskab samt adgang til alle fordele og fordele ved WordPress-samfundet.\nSå hvordan vil du bruge WordPress? Vi kan ikke vente med at finde ud af det!\nLær forskellen mellem TLS vs SSL, samt hvilken protokol du skal bruge, og hvorfor dit “SSL-certifikat” virkelig er et “TLS / SSL-certifikat”.\nLær, hvad WordPress-salts er, hvordan de hjælper med at sikre dit WordPress-sted, og hvordan man genererer nye salts og ændrer dit websteds salts.


Rundspørge: 27 bureauer har skilt sig af med 325 ansatte - Bureaubiz\n20. maj 2020 0 kommentarer\nNiels Heilberg og hans bureau satte sig for at samle både bekymringer og erfaringer ind fra bureaumedarbejdere. En rundspørge, som nu vækker bekymring.\nDet begyndte kort efter Covid-19-lukningen af Danmark den 11. marts. Da fik Niels Heilberg – stifter af bureauet Heilbergs – henvendelser fra personer, der var fyret eller på anden vis påvirket af deres jobsituation.\nDet blev til en klumme på Markedsføring om vigtigheden af, at virksomhederne holder deres medarbejdere i hånden – også i krisetider. Men hverken tanker eller bekymringer stoppede her.\n”Vi rakte ud til branchen og bad folk om at beskrive deres situation både med følelser og fakta. Næsten 100 personer responderede på vores henvendelse, hvoraf ca. 60 besvarede et spørgeskema” siger Niels Heilberg.\nBesvarelserne er tankevækkende, men ikke ligefrem munter læsning:\n”Spørgerammen er anonym, men vi vurderer, at de 60 svar kommer fra minimum 27 forskellige bureauer, og vi har fjernet tal, der indikerer overlap af information fra samme bureau. På de 27 bureauer er der opsagt minimum 325 medarbejdere under coronakrisen. Nogle har været hårdere ramt end andre; visse steder er der fyret 40, andre steder nogle få,” siger Niels Heilberg og tilføjer:\n”Hvor meget der kan overføres til hele branchen, er naturligvis usikkert. Men indikationerne er interessante – og bekymrende. For der er formodentligt et stort mørketal for de reelt påvirkede i branchen.”\n9 ud af 10 er utrygge\nNæsten 2/3 af besvarelserne kommer fra personer, der er blevet fyret, mens 1/3 har fået ændret lønnen grundet krisen. Hver fjerde er blevet bedt om at afholde ferie, mens hver syvende har fået ny kontrakt. Krisen har, konkluderer Niels Heilberg, haft store konsekvenser for medarbejdernes ansættelsesvilkår på de fleste bureauer.\n”Næsten 9 ud af 10 af de adspurgte er mindre eller meget utrygge, mens kun godt hver tiende er tryg eller meget tryg. Med andre ord har utrygheden bidt sig grundigt fast,” siger Niels Heilberg og tilføjer:\n”Hver tredje anser det for sandsynligt eller meget sandsynligt at finde et nyt job inden for de kommende 6 måneder. Mens godt halvdelen ser det som mindre eller meget lidt sandsynligt, at de finder et job inden for det næste halve år.”\nLedelser inddelt i to lige store grupper\nHeilbergs undersøgelse viser, at halvdelen af de adspurgte mener, at ledelsen i den aktuelle krise har håndteret medarbejderne godt eller forbilledligt. Den anden halvdel synes, at ledelsen har håndteret det mindre godt eller dårligt.\n”Det er interessant, at halvdelen af bureauerne har deres medarbejdere med sig og bag sig og har tacklet situation flot. Andre har skuffet, hvilket kan have betydning, når man igen skal ansætte. Det er vigtigt, at kulturen kan bære svære tider,” siger Niels Heilberg.\nNetværket er vigtigste base\nStort set alle vil bruge deres netværk til at søge nyt job, og netop netværket angives som det vigtigste sted at prioritere sin indsats. Herefter følger – i faldende rækkefølge – jobopslag, jobportaler, uopfordrede ansøgninger og sociale medier. Hver tredje – og dermed sidstepladsen blandt jobsøgningsmulighederne – vil kontakte en headhunter.\n”Fælles for alle, uanset om de er i job, er blevet fyret eller er free agents, er bekymringen. ”Jeg er meget bekymret” er en sætning, der går igen. Og den bekymring forstærkes naturligvis, hvis man er blevet fyret, måske endda på en utryg måde. Og hvis ens kæreste eller ægtefælle også er blevet fyret, kan man pludselig stå i situation med lovlig mange ubekendte,” siger Niels Heilberg.\nNiels Heilberg og Kitta Petersen fra Heilbergs har på baggrund af undersøgelsen taget initiativ til en jobbase, der skal bidrage til at få de mange påvirkede godt videre; The People Bank, som beskrives selvstændigt her.